MATCH ยันสตูดิโอใหม่สร้างเสร็จสิ้นปีนี้ คาดหนุนรายได้โตต่อเนื่อง
MATCH ยันสตูดิโอใหม่สร้างเสร็จภายในสิ้นปีนี้ คาดหนุนรายได้โต-มีแผนนำเงินเพิ่มทุนชำระหนี้เพื่อลดต้นทุนการเงิน
8 ก.ย. 2559

นายภูมิชาย วัชรพงศ์ ประธานเจ้าหน้าที่บริหาร บริษัท ซิแม็ทชิ่ง แม็กไมซ์ โซลูชั่น จำกัด (มหาชน) หรือ MATCH เปิดเผยว่า ขณะนี้สตูดิโอใหม่ “MMS Suwannabhumi” การก่อสร้างคืบหน้าค่อนข้างมาก ซึ่งคาดว่าจะแล้วเสร็จภายในเดือน ธ.ค.59 ซึ่งจะเป็นแรงสนับสนุนการเติบโตของรายได้รวมทั้งการสร้างผลตอบแทนที่ดีให้กับผู้ถือหุ้นด้วย
ขณะที่การประชุมผู้ถือหุ้นเมื่อวานนี้ (7 ก.ย.) มีมติอนุมัติการเสนอการขายหุ้นเพิ่มทุนจดทะเบียนใหม่ จำนวน 250 ล้านหุ้น ในราคาพาร์หุ้นละ 1 บาท  จากทุนจดทะเบียนเดิม 531.63 ล้านบาท ให้กับผู้ถือหุ้นเดิม ตามสัดส่วนการถือหุ้น (Rights Offering) ในสัดส่วน 1 หุ้นเดิมต่อ 0.4702 หุ้นใหม่ในราคาหุ้นละ 2 บาท
ทั้งนี้ บริษัทมีแผนนำเงินจากการเพิ่มทุน ชำระหนี้เงินกู้จากธนาคาร และการปรับโครงสร้างทางการเงิน ด้วยการไปลงทุนในโครงการ New Home ตามที่ได้รับอนุมัติจากที่ประชุมวิสามัญผู้ถือหุ้นครั้งก่อน รวมทั้งเป็นการรองรับความต้องการเงินทุนหมุนเวียนที่จะเกิดขึ้นในอนาคต ซึ่งรวมถึงการลงทุนเพิ่มเติมที่เกี่ยวกับธุรกิจสตูดิโอฯ          
“เราได้รับความไว้วางใจจากผู้ถือหุ้น ในการโหวตให้เพิ่มทุนจำนวน 250 ล้านหุ้น เพื่อเสนอขายให้กับผู้ถือหุ้นเดิม ซึ่งเราเชื่อว่าจะเป็นประโยชน์ต่อบริษัทในการสร้างสถียรภาพทางธุรกิจ เพราะเราวางแผนที่จะไปชำระหนี้เงินกู้ที่บริษัทมีกับธนาคาร การลงทุน รวมทั้งขยายงานที่จะเกิดขึ้นในอนาคต โดยเฉพาะสตูดิโอใหม่ ที่พร้อมเปิดให้บริการในเร็วๆ นี้ ซึ่งจะเป็นการเพิ่มมูลค่าที่แท้จริง” นายภูมิชาย กล่าว